b'\n_START_ARTICLE_\nKarolis Par\xc4\x8devskis\n_START_SECTION_\nBiografija\n_START_PARAGRAPH_\nMok\xc4\x97si \xc5\xa0iauli\xc5\xb3 ir Sankt Peterburgo gimnazijose, 1895-1901 m. studijavo Sankt Peterburgo Karo medicinos akademijoje. Baig\xc4\x99s studijas, liko dirbti akademijoje vidaus lig\xc5\xb3 klinikos ordinaru, apsigyn\xc4\x97 medicinos moksl\xc5\xb3 daktaro laipsn\xc4\xaf, 1904 m. buvo mobilizuotas gydytoju \xc4\xaf Rusijos kariuomen\xc4\x99 ir dalyvavo kare su Japonija. 1914 m. v\xc4\x97l buvo mobilizuotas, I-jo pasaulinio karo metais tarnavo karo gydytoju Izmailovo leibgvardijos pulke, o v\xc4\x97liau buvo karo belaisvi\xc5\xb3 keitimosi komisijos narys._NEWLINE_1918 m. su \xc5\xa1eima gr\xc4\xaf\xc5\xbeo \xc4\xaf Lietuv\xc4\x85, apsigyveno Ston\xc4\x8diuose. 1920, 1927-1930 m. dirbo konsultantu karo ligonin\xc4\x97je Kaune, o 1933-1939 m. buvo Lietuvos Raudonojo Kry\xc5\xbeiaus ligonin\xc4\x97s Klaip\xc4\x97doje vidaus lig\xc5\xb3 skyriaus ved\xc4\x97jas._NEWLINE_Dirbo pedagogin\xc4\xaf darb\xc4\x85: d\xc4\x97st\xc4\x97 Auk\xc5\xa1tuosiuose medicinos kursuose Kaune, buvo kvie\xc4\x8diamas dirbti Vytauto Did\xc5\xbeiojo universitete._NEWLINE_\xc5\xbdurnale \xe2\x80\x9eMedicina\xe2\x80\x9c paskelb\xc4\x97 mokslini\xc5\xb3 straipsni\xc5\xb3._NEWLINE_1941 m. bir\xc5\xbeelio 16 d. su \xc5\xbemona Elena buvo suimtas. I\xc5\xa1ve\xc5\xbetas \xc4\xaf Re\xc5\xa1ot\xc5\xb3 lager\xc4\xaf (Ni\xc5\xbenij Inga\xc5\xa1o rajonas, Krasnojarsko kra\xc5\xa1tas, Rusija), o \xc5\xbemona i\xc5\xa1tremta \xc4\xaf Kortkeroso mi\xc5\xa1k\xc5\xb3 \xc5\xabk\xc4\xaf (Komija, Rusija). SSRS vidaus reikal\xc5\xb3 liaudies komisariato Ypatingojo pasitarimo 1943 m. sausio 30 d. nuteistas 5 metams tremties, kuri\xc4\x85 atlikti 1944 m. spalio 5 d. perkeltas \xc4\xaf Bijsk\xc4\x85, Altajaus kra\xc5\xa1tas. 1944 m. pabaigoje repatrijavo \xc4\xaf Lenkij\xc4\x85.\n_START_SECTION_\n\xc5\xa0eima\n_START_PARAGRAPH_\n1902 m. ved\xc4\x97 Elen\xc4\x85 Jasevi\xc4\x8di\xc5\xabt\xc4\x99 (1877 m., Samara \xe2\x80\x93 1941 m. rugs\xc4\x97jo 6 d., Kortkerosas, Komija), 1863 m. sukilimo dalyvi\xc5\xb3 in\xc5\xbeinieriaus Karolio Jasevi\xc4\x8diaus ir Kotrynos Misevi\xc4\x8di\xc5\xabt\xc4\x97s dukter\xc4\xaf, gimusi\xc4\x85 tremtyje. Nuo 1880 m. ji su t\xc4\x97vais gyveno Sankt Peterburge, kuriame baig\xc4\x97 gimnazij\xc4\x85 ir pranc\xc5\xabz\xc5\xb3 kalbos studijas mokytoj\xc5\xb3 seminarijoje. Jos sesuo Marija Jasevi\xc4\x8di\xc5\xabt\xc4\x97 i\xc5\xa1tek\xc4\x97jo u\xc5\xbe Karolio Par\xc4\x8devskio brolio Vincento Par\xc4\x8devskio._NEWLINE_Karolis ir Elena Par\xc4\x8devskiai tur\xc4\x97jo vienintel\xc4\x99 dukr\xc4\x85 Iren\xc4\x85 Par\xc4\x8devskait\xc4\x99 (1902-1981), kuri i\xc5\xa1tek\xc4\x97jo u\xc5\xbe Lietuvos karininko ir diplomato Leopoldo Dym\xc5\xa1os (1893-1959). Jiedu ir dukra Marija (g. 1929 m. Kaune) II-jo pasaulinio karo pabaigoje pasitrauk\xc4\x97 \xc4\xaf Vakarus, apsigyveno Jungtin\xc4\x97se Amerikos Valstijose.\n_START_SECTION_\nDvaras\n_START_PARAGRAPH_\nPaveld\xc4\x97tame Ston\xc4\x8di\xc5\xb3 palivarke Karolis Par\xc4\x8devskis 1902 m. \xc4\xafk\xc5\xabr\xc4\x97 dvaro sodyb\xc4\x85, kurioje pastat\xc4\x97 gyvenamuosius ir \xc5\xabkinius-gamybinius pastatus, o 1906 m. pasodino park\xc4\x85. Dvaro r\xc5\xabmai buvo mediniai, dviej\xc5\xb3 auk\xc5\xa1t\xc5\xb3, sur\xc4\x99sti i\xc5\xa1 1000 \xc4\x85\xc5\xbeuolini\xc5\xb3 r\xc4\x85st\xc5\xb3, naudojant tik \xc4\x85\xc5\xbeuolines vinis. Po 1918 m. dvare \xc4\xafsireng\xc4\x97 lazaret\xc4\x85, kuriame priimin\xc4\x97jo ir gyd\xc4\x97 Jok\xc5\xabbavo apylink\xc4\x97s ligonius.'